ପ୍ରେମିକ ସାଜିଲା କଂସେଇ : ହତ୍ୟାକାରୀ ପ୍ରେମିକକୁ ଗିରଫ କଲା ପୋଲିସ .
ଅନୁଗୁଳଃଅନୁଗୁଳ ଜିଲ୍ଲା କିଆକଟା ଥାନା ଟୁସର ପଞ୍ଚାୟତ ଓରଡା ନାଳରେ ଗତ ୩୧ ତାରିଖ ଦିନ ସକାଳ ସମୟରେ ଏକ ଯୁବତୀଙ୍କ ମୃତ ଦେହ ଦେଖିବାକୁ ମିଳିଥିଲା । ସ୍ଥାନୀୟ ଲୋକ ଏହା ଦେଖିବା ପରେ କିଆକଟା ଥାନାକୁ ଖବର ଦେଇଥିଲେ । ସୂଚନା ପାଇ କିଆକଟା ଥାନା ପୋଲିସ ଘଟଣା ସ୍ଥଳରେ ପହଞ୍ଚି ମୃତ ଦେହ ଉଦ୍ଧାର କରି ତଦନ୍ତ କରିଥିଲେ । ଯୁବତୀଙ୍କ ଗଳାକୁ ଧାରୁଆ ଅସ୍ତ୍ରରେ କଟା ଯାଇଥିବା ବେଳେ ବଢି ପାଣିରେ କେହି ଭସାଇ ଦେଇଥିବା ସନ୍ଦେହ କରା ଯାଇଥିଲା । ମୃତ ଯୁବତୀଙ୍କ ଘର କିଶୋରନଗର ବ୍ଳକ ଭୀମପୁର ଗାଁରେ ହୋଇଥିବା ବେଳେ ଅଚ୍ୟୁତାନନ୍ଦ ନାଏକଙ୍କ ଝିଅ ସୁଜାତା ନାଏକ ବୋଲି ଜାଣିବା ପରେ ପୋଲିସ ତଦନ୍ତକୁ ତୀବ୍ର କରିଥିଲା । ପୋଲିସ ତଦନ୍ତ ବେଳେ ଏହା ଏକ ପ୍ରେମ ଜନିତ ହତ୍ୟାକାଣ୍ଡ ବୋଲି ଜାଣିବାକୁ ପାଇଥିଲା ।
ହଣ୍ଡପା ଥାନା ଅନ୍ତର୍ଗତ ବାପୁନ ସାହୁ ଓରଫ ବାପି ନାମକ ଜଣେ ବିବାହିତ ଯୁବକ ଙ୍କ ସହ ସୁଜାତାଙ୍କ ପ୍ରେମ ସମ୍ପର୍କ ଥିଲା । ଗତ ୩୦ ତାରିଖ ରାତି ପ୍ରାୟ ୧୦ .୩୦ ମିନିଟ ସମୟରେ ବାପୁନ ଏକ ଡିସ୍କଭର ବାଇକ ଯୋଗେ ଉକ୍ତ ନାଳ ନିକଟକୁ ଯୁବତୀଙ୍କୁ ନେଇ ଯାଇଥିଲେ । କୌଣସି କାରଣରୁ ଉଭୟଙ୍କ ମଧ୍ୟରେ ସେଠାରେ ବଚସା ହୋଇଥିଲା । ବଚସା ବେଳେ ବାପି ଏକ ଧାରୁଆ ବ୍ଲେଡରେ ସୁଜାତାର ବେକ କାଟି ଦେଇଥିଲା । ଏବଂ ପରେ ନାଳ ଭିତରକୁ ମୃତଦେହ ଫୋପାଡି ଦେଇ ଫେରା ହୋଇ ଯାଇଥିଲା । ପୋଲିସ ଅଭିଯୁକ୍ତ ବାପୁନ ସାହୁଙ୍କୁ ଗିରଫ କରି କୋର୍ଟ ଚାଲଣ କରିଅଛି ।
